ARDDULLIADUR CELT

Ar gyfer eitemau testun, er enghraifft adroddiadau, dogfennau Word, sleidiau

Fel arweiniad yn unig y darperir y wybodaeth ganlynol. Mae modd dod o hyd i wybodaeth fanylach a chanllawiau ar gyfer creu cynnwys hygyrch ar y safleoedd canlynol:

* [Gofynion Hygyrchedd yng ngwledydd Prydain](https://www.gov.uk/service-manual/helping-people-to-use-your-service/making-your-service-accessible-an-introduction).
* [Gofynion Hygyrchedd Cynnwys ar y We 2.1](https://www.w3.org/TR/WCAG21/).
* [Creu dogfennau Office hygyrch](https://support.office.com/en-us/article/Office-Accessibility-Center-Resources-for-people-with-disabilities-ecab0fcf-d143-4fe8-a2ff-6cd596bddc6d):
	+ [Dogfennau Word](https://support.office.com/en-us/article/make-your-word-documents-accessible-to-people-with-disabilities-d9bf3683-87ac-47ea-b91a-78dcacb3c66d).
	+ [Taenlenni Excel](https://support.office.com/en-gb/article/make-your-excel-documents-accessible-to-people-with-disabilities-6cc05fc5-1314-48b5-8eb3-683e49b3e593).
	+ [Sleidiau PowerPoint](https://support.office.com/en-gb/article/make-your-powerpoint-presentations-accessible-to-people-with-disabilities-6f7772b2-2f33-4bd2-8ca7-dae3b2b3ef25).
	+ [Negeseuon e-bost Outlook](https://support.office.com/en-gb/article/make-your-outlook-email-accessible-to-people-with-disabilities-71ce71f4-7b15-4b7a-a2e3-cf91721bbacb).
* [Dylunio Cyffredinol ar gyfer Dysgu](http://www.cast.org/our-work/about-udl.html).

# Y Gymraeg

Bydd angen i lawer o ddogfennau fod ar gael yn ddwyieithog, yn Gymraeg ac yn Saesneg, o dan Reoliadau a Safonau'r Gymraeg.

Rhagor o wybodaeth:

* [Uned y Gymraeg Prifysgol De Cymru](https://thehub.southwales.ac.uk/Interact/Pages/Section/Default.aspx?Section=6413).
* [Rheoliadau Safonau'r Gymraeg (Rhif 6) 2017](http://www.legislation.gov.uk/wsi/2017/90/introduction/made).

# Arddull ysgrifennu

Rhowch esboniad llawn ar gyfer acronym y tro cyntaf y caiff ei ddefnyddio. Wedi hynny, defnyddiwch yr acronym yn unig.

Dylid darparu rhestr o dermau anghyfarwydd (gan gynnwys acronymau) fel rhan o'r ddogfen, neu rhaid rhoi dolen at eirfa ganolog.

Peidiwch â defnyddio rhagenwau ar sail rhywedd pan nad ydyn nhw'n gwbl angenrheidiol, hynny yw, pan na fyddan nhw'n cyfeirio at unigolyn penodol. Defnyddiwch y "nhw" unigol yn hytrach na dweud "ef neu hi".

# Ffont a chefndir

Cadwch at gefndir plaen a defnyddiwch ffont lliw tywyll i sicrhau cyferbyniad da.

Dylech osgoi defnyddio testun lliw coch, gwyrdd neu felyn gan y gall fod yn anodd ei ddarllen. Nid lliw ddylai fod yr unig ffordd a ddefnyddir i wahaniaethu rhwng testun (nac unrhyw wrthrych).

Defnyddiwch y nodweddion Arddull yn Word i nodi teitlau a phenawdau ar gyfer darllenwyr sgrin a meddalwedd hygyrchedd.

Defnyddiwch ffont sans serif (Arial neu ddewis arall os nad yw ar gael) gyda maint testun o 12 neu fwy ar gyfer dogfennau, ac 16 neu fwy ar gyfer sleidiau.

Defnyddiwch y nodweddion arddull i greu testun trwm er mwyn pwysleisio, ond dylech ei gadw i ddarnau byr o destun.

Peidiwch â defnyddio llythrennau italig os oes modd.

Dim ond i ddangos testun hyperddolen y dylid defnyddio tanlinellu.

Aliniwch pob testun i'r chwith. Peidiwch ag unioni'r testun.

# Rhifau a mesuriadau

Wrth drafod unedau mawr, mae'n dderbyniol defnyddio mil, miliwn, biliwn fel ffordd fyrrach o ysgrifennu 1000/1,000,000/1,000,000,000 cyn belled â'ch bod yn gyson drwy'r testun.

Wrth ysgrifennu ar gyfer y we, mae'n well ysgrifennu'r rhifau yn hytrach na'r geiriau (11, yn hytrach nag 'un ar ddeg') ond mae'r naill a'r llall yn dderbyniol.

Wrth ysgrifennu rhifau hir, gwnewch yn siŵr eich bod yn defnyddio coma (1,000,000 nid 1000000).

# Gofod gwyn a pharagraffau

Defnyddiwch ofod gwyn i wneud dogfen yn fwy darllenadwy. Defnyddiwch baragraffau byrrach yn hytrach nag un neu ddau o rai hir iawn, a thorrwch ddogfennau hirach yn adrannau (ac is-adrannau) gan ddefnyddio penawdau.

Dylid rhannu paragraffau drwy ddefnyddio gofod gwyn. Peidiwch â mewnoli llinell gyntaf paragraffau newydd.

Crëwch benawdau gan ddefnyddio'r nodweddion arddull sydd ar gael yn y feddalwedd prosesu geiriau, yn hytrach na chynyddu maint y ffont/defnyddio testun trwm yn unig - bydd hyn yn helpu darllenwyr sgrin i'w hadnabod fel penawdau.

Mewn dogfennau hir iawn, dylid rhifo penawdau/gosod penawdau mewn trefn a chreu tudalen gynnwys i helpu'r llywio. Mae modd creu hyn yn awtomatig os ydych yn defnyddio'r nodweddion arddull i greu penawdau.

Defnyddiwch bwyntiau bwled ar gyfer rhestrau, neu rifau lle mae angen eu rhoi mewn trefn. Dylech osgoi defnyddio rhifolion Rhufeinig lle bo modd.

Defnyddiwch hanner colon neu atalnod llawn (fel bo'n briodol) ar ddiwedd pob pwynt bwled.

# Dyfyniadau a chyfeirnodi

Dylid dilyn Canllaw Cyfeirio Harvard Prifysgol De Cymru wrth gyfeirio. Y llyfrgell sy'n gyfrifol am y canllaw ac mae ar gael yn: [https://library.southwales.ac.uk/llyfrgell/canllawiau-llyfrgell/canllawiau-cyfeirnodi/](https://library.southwales.ac.uk/llyfrgell/canllawiau-llyfrgell/canllawiau-cyfeirnodi/%20%20)  tttt

# Dolenni a chyfeiriadau e-bost

Dylai testun hyperddolenni fod yn ystyrlon – testun dolen sy'n disgrifio'r hyn sy'n cael ei gysylltu ag ef yn hytrach na dim ond "cliciwch yma".

Pan ddefnyddir cynnwys sydd wedi'i blannu, dylid rhoi dolen at leoliad y cynnwys gwreiddiol (yn llawn).

Dylid ysgrifennu cyfeiriadau e-bost allan yn llawn gyda hyperddolen.

# Delweddau a thablau

Dylech ddarparu testun amgen ar gyfer pob delwedd, tabl, a chynnwys planedig sy'n rhoi disgrifiad ystyrlon neu sy'n dyblygu'r wybodaeth sydd wedi'i darparu yn yr eitem.

Os oes rhaid defnyddio taenlen neu dabl, dylid eu creu yn y ddogfen ei hun yn hytrach na defnyddio delwedd o dabl o ddogfen arall. Os nad yw hyn yn bosib, dylid darparu dolen/canllaw i'r gwreiddiol neu dylid esbonio cynnwys y tabl mewn testun amgen.

Rhaid nodi penawdau tabl yn glir i'w gwahaniaethu oddi wrth y celloedd data.

# Canllaw tudalennau gwe

Dylai tudalennau gwe gadw at y canllawiau ar gyfer arddull ysgrifenedig, ond **rhaid iddyn nhw, yn ôl y gyfraith,**hefyd gydymffurfio â'r [Canllawiau Hygyrchedd Cynnwys ar y We (WCAG) 2.1](https://www.w3.org/TR/WCAG21/) gan Fenter Hygyrchedd Consortiwm y We Fyd Eang (W3C).

# Canllaw fformatio – sleidiau

Mae cefndir llwydwyn yn well ond nid yw ar gael ar hyn o bryd wrth ddefnyddio templedi Prifysgol De Cymru. Naill ai defnyddiwch y templed neu, os yw'n well gennych, defnyddiwch gefndir lliw hufen ac ychwanegwch logo Prifysgol De Cymru.

* Ffont: Arial
* Prif deitl (sleid gyntaf): 54-60
* Teitl y sleid/pennawd: 44
* Paragraff/normal: 26

Canllaw yn unig yw'r rhain a gellir eu haddasu fel y bo'n briodol, ond yn gyffredinol ni ddylai'r ffont fod yn llai na maint 16.